Vermiste PE-pa opgespoorMorne Pretorius (Foto: Facebook) ŉ Pa van Port Elizabeth wat die afgelope naweek spoorloos verdwyn het, is ongedeerd opgespoor. Kapt. Sandra Janse van Rensburg, polisiewoordvoerder in die Oos-Kaap, het gesê Morne Pretorius is Sondagaand in Jeffreysbaai gevind. “Hy het glo persoonlike probleme gehad en het ŉ wegbreek geneem sonder om enigiemand in te lig,” het Janse van Rensburg Maandag gesê. Pretorius is Vrydag omstreeks 09:30 laas by sy vrou se werkplek gesien. Hy het sy ma deur die loop van die dag gekontak en gevra om sy seun by die dagsorg op te laai. Hy het haar later ook gevra om sy vrou by die werk op te laai omdat hy laat sou wees, het Janse van Rensburg vroeër gesê. Pretorius se vrou het onraad vermoed toe sy hom probeer kontak het en sy foon afgeskakel was. Sy vrou het oral gesoek waar hy moontlik kon wees en Vrydag omstreeks 17:30 is sy motor, ŉ blou Chery QQ, verlate by die Maitland-strand wes van Port Elizabeth gevind. Sy vrou het toe die Kabega Park-polisiestasie gekontak en ŉ soektog na hom is van stapel gestuur.